**INHABILITET OG OVERFØRING AV BARNEVERNSSAK TIL ANNEN KOMMUNE**

**Overføring av ansvar fra en kommune til en annen på grunn av inhabilitet skal ikke skje uten at fylkesmannen har besluttet dette. Det er en forutsetning at overføring av saker fra en kommune til en annen bare skal skje i særlige tilfeller.**

Privat part kan ikke henvende seg direkte til fylkesmannen og be om en overføring av saken til en annen kommune på grunn av inhabilitet. Ved mistanke om inhabilitet må parten anmode om at barneverntjenesten vurderer dette. Privat part kan eventuelt klage til fylkesmannen på barneverntjenestens saksbehandling, herunder spørsmålet om inhabilitet, jf. barnevernloven § 6-6 første ledd.

Se også rundskriv om saksbehandling for barneverntjenestene.

Når det avtaler mellom kommuner om overføring av saker av andre grunner enn habilitet viser vi til Bufdir sin tolkningsuttalelse: <https://www.bufdir.no/bibliotek/RettsdataStartPage/Rettsdata/?grid=gBUFDIRz2D2016z2E03z2E01>

**Når kan barneverntjenestens inhabilitetsavgjørelse påklages til Fylkesmannen og når kan Fylkesmannen overføre saken til en annen kommune (opprette settekommune)?**

Det følger av forvaltningsloven § 8 første ledd første punktum, at barneverntjenesten *selv* som hovedregel skal avgjøre om de er inhabil i en sak og trekke konsekvensen av det. Begrunnelsen er at tjenestemannen selv best kjenner til hvilken tilknytning de har til saken. Spørsmålet skal forelegges for nærmeste overordnede til avgjørelse dersom en part krever det og det kan gjøres uten særlig tidsspille, eller dersom tjenestemannen selv finner grunn til det. Gjelder inhabilitetsinnsigelsen en saksbehandler i barneverntjenesten kan altså barnevernsleder avgjøre spørsmålet. I det tilfellet inhabilitetsinnsigelsen gjelder barneverntjenestens leder, legges spørsmålet fram for nærmeste overordnede i kommunen.

Dersom en ansatt i barneverntjenesten er inhabil, skal det om nødvendig oppnevnes stedfortreder, jf. forvaltningsloven §9 første ledd.

**Der barneverntjenesten anser seg habil**

Der barneverntjenesten har vurdert at de *er habile*, har ikke Fylkesmannen kompetanse til å overprøve denne beslutningen, og det skal altså ikke klages over inhabilitetsavgjørelsen til Fylkesmannen dersom barneverntjenesten vurderer seg selv som habile. Dette fordi det er en prosessuell beslutning, som ikke kan påklages særskilt, jf. forvaltningsloven § 8. Dersom det foreligger et vedtak, kan imidlertid inhabilitet påberopes som saksbehandlingsfeil og ugyldighetsgrunn ved klage over vedtaket, dette vil da bli behandlet hos Fylkesmannen.

**Der barneverntjenesten anser seg inhabil**

Kommunen kan ikke selv overføre saken til en annen kommune på grunn av inhabilitet. Dette må besluttes av Fylkesmannen. I saker hvor det 1) har vært *fastslått inhabilitet* i barnverntjenesten, og det 2) har vært forbundet med særlig ulempe å oppnevne stedfortreder internt i kommunen, har Fylkesmannen i brev fra barne-, likestilling- og inkluderingsdepartementet, fått delegert kompetanse til å overføre saken til en annen kommune. Fylkesmannen skal da, på selvstendig grunnlag, vurdere habiliteten til barneverntjenesten. Dersom Fylkesmannen vurderer at barneverntjenesten er inhabil kan han overføres saken til en annen kommune. Forutsetning for slik overprøving fra Fylkesmannen er altså at barneverntjenesten først anser seg inhabil.

**Økonomisk ansvar**

Det følger av barnevernloven § 9-1 at det økonomiske ansvaret for en sak er sammenfallende med det faktiske ansvaret for saken. Det er i henhold til § 8-1 den kommunen der barnet oppholder seg som skal yte tjenester og tiltak etter loven og finansiere disse. Når saksbehandlingen overføres på grunn av inhabilitet, vil det økonomiske ansvaret forbli hos oppholdskommunen, se brev fra Barne- og likestillingsdepartementet til Fylkesmannen i Hedmark av 23.12.2011.

Det er likevel ingenting i veien for at kommuner inngår avtale om en annen kostnadsfordeling enn den som følger av § 9-1. Det kan for eksempel inngås en generell avtale om hvordan den økonomiske ansvarsfordelingen skal være ved settesaker mellom kommunene. Dersom det ikke er inngått slik avtale reguleres ansvaret av barnevernloven § 9-1.

**Ansvaret som «settekommune»**

Oppnevning som settekommune innebærer et fullstendig ansvar for behandling av saken. Dette gjelder hvordan saken følges opp, hvilke tiltak som eventuelt settes inn og hvem som faktisk følger opp saken på vegne av kommunen. Konsekvensen av dette er at kommunen som er inhabil ikke kan legge føringer eller begrensninger på hvordan settekommunen velger å behandle saken. Det er opp til settekommunen å velge den mest hensiktsmessige måten å utføre oppdraget som settebarnevern. Fylkesmannen forutsetter at settekommunen behandler disse sakene på en lojal og forsvarlig måte.